Tre restauranter i shoppingcenteret Ro's Torv i Roskilde er kommet i fedtefadet hos Fødevarestyrelsen. To af spisestederne har mistet deres elite-smiley. Der er også givet bøder

Fødevarestyrelsen måtte for nylig beslaglægge knap 300 kilo frossent oksekød af tvivlsom oprindelse fra Burger King i det populære shoppingcenter Ro's Torv i Roskilde.

Og det er ikke kun Burger King, der har fået på puklen af Fødevarestyrelsen. To andre restauranter på Ro's Torv har fået bøder på hver 10.000 kroner.

Ifølge dokumenter fra Burger King stammede kødet fra en nu lukket virksomhed, som ikke var registreret til salg af kød. Derfor måtte de cirka 70 kilo Himmerlands-entrecotes og 225 kilo striploins fra Botswana Beef køres væk til destruktion.

Burger Kings marketing- og kommunikationsdirektør, Ole Erik Samseth, i en email til Ekstra Bladet:

'Franchiseindehaveren af Burger King i Roskilde har til os oplyst, at han har opbevaret entrecote- og mørbradkød, som hører til en af hans øvrige restaurantvirksomheder, der ikke har noget med Burger King at gøre. Dette uden at have den fornødne tilladelse til at opbevare fødevarer for flere virksomheder i den pågældende container. Vi har indskærpet overfor franchisetageren, at disse forhold skal bringes i orden.'

På Burger King Ro's Torvs hjemmeside reklameres der i øvrigt med friske råvarer.

'Når du besøger Burger King på Ro's Torv i Roskilde kan du være sikker på én ting: Taste is King. Derfor får du kun serveret de bedste, friske råvarer såsom 100% velsmagende oksekød', står der.

Kontrollanten fra Fødevarestyrelsen bemærkede under sit besøg, at Burger King i februar ikke havde hængt den sidste nye kontrolrapport op.

Ifølge smiley-rapporten lovede en repræsentant for restauranten at 'lede posten igennem og hænge den seneste kontrolrapport op'.

Ole Erik Samseth siger i en kommentar til Ekstra Bladet, at kæden har indskærpet overfor franchisetageren, at kontrolrapporten skulle hænges op. En repræsentant for kæden har siden været på besøg og konstateret, at alt er blevet bragt i orden.

Burger King-restauranten havde indtil for nylig elite-smiley.

Sunset Boulevard fik bøde på 10.000 kroner

En anden restaurant på Ro's Torv har også mistet sin elite-smiley. Sunset Boulevard havde så store problemer med rengøringen, at restauranten fik en bøde på 10.000 kroner.

Fødevarestyrelsens kontrollant fandt 'massive lyserøde belægninger' langs kanterne på opvaskemaskinen og indtørrede gule belægninger på spulearmen. Gummilisten på isterningemaskinen havde 'fugtigt klistret skidt' og der var indtørrede rester på undersiden af en hylde i produktionsområdet.

Kontrollanten have påpeget problemer med rengøringen under et besøg den 25. januar, men det var ikke bragt i orden, da vedkommende kom igen den halvanden måned senere.

Kontrollanten bemærkede at en pose med pickles var lækket. Restaurantens repræsentant beskyldte kontrollanten for at notere det bare for at finde noget snavs på virksomheden.

'Det er lige spildt på hylden. Det er specifikt for at finde noget,' sagde repræsentanten ifølge Fødevarestyrelsens smiley-rapport.

Ekstra Bladet kunne mandag ikke komme i kontakt med Sunset Boulevard på Ro's Torv eller en repræsentant for kæden.

Ro's Torv havde helligdagslukket mandag.

Restaurant Nachos også bøde

Fødevarestyrelsen har også været efter Restaurant Nachos på Ro's Torv. Her var der ikke tilstrækkelig dokumentation for, hvor frost- og tørvarer kom fra, skrev Fødevarestyrelsen i en rapport dateret 10. februar. Derfor har Fødevarestyrelsen sendt en bøde på 10.000 kroner.

Fødevarestyrelsen har beslaglagt maden og givet Restaurant Nachos påbud om at destruere varerne. Kontrollanten fremhæver i rapporten, at 'Virksomheden må ikke flytte beslaglagte varer uden skriftlig tilladelse fra Fødevarestyrelsen.'

Blandt de madvarer, der skulle destrueres er ristede løg uden mærkater, omkring 18 kilo oksekød, fem kilo dybfrosne muslinger og to kilo Black tiger rejer.